Profil Optik i Jernbanegade i Hobro blev natten til torsdag udsat for et indbrud. Det er tydeligt, at sommeren står for døren, da indbrudstyvenes udbytte blev et ukendt antal solbriller. Klokken 01.50 blev tyverialarmen i virksomheden aktiveret. Umiddelbart efter var en patrulje fra Nordjyllands Politi på stedet, som kunne konstatere, at hoveddøren til forretningen var brudt op - formentlig med et koben. Røgkanonen i forretningen var, ligesom tyverialarmen, aktiveret. Politiet står uden spor i sagen, og efterlyser vidner, som kan have set noget i forbindelse med indbruddet. Nordjyllands Politi kan kontaktes på telefonnummer 114, hvis man har oplysninger i sagen.

Opsummering:
Profil Optik i Jernbanegade i Hobro blev natten til torsdag udsat for et indbrud, hvor tyvene slap afsted med et ukendt antal solbriller.